Il-ħaqq u s-sewwa "La taqlax xniegħa giddieba; la tagħtix idek lil bniedem ħażin biex tixhed bil-qerq. La tmurx mal-kotra biex tagħmel id-deni; u f'tilwima tixhidx skont il-kotra, biex ma tgħawwiġx is-sewwa. U anqas ma għandek tħares lejn wiċċ il-fqir fit-tilwim tiegħu. "Jekk int issib il-gendus jew il-ħmar mitluf ta' min jobogħdok, roddhulu lura. Jekk tara l-ħmar ta' min jobogħdok mixħut fl-art taħt it-tagħbija, tibqax għaddej bla ma tgħinu; imma għinu biex iqajmu. "La tgħawwiġx il-ġustizzja li tmiss lill-fqir fil-kawża tiegħu. Żomm ruħek 'il bogħod minn kliem il-gideb; u la toqtolx lil min hu sewwa u bla ħtija; għax jien ma neħlishiex lill-ħati. La teħux rigali, għax ir-rigali jagħmu n-nies b'għajnejhom miftuħa, u jgħawġu l-kawża tan-nies sewwa. "Taħqarx il-barrani; int taf xi jħoss il-barrani, għax barrani int kont fl-art tal-Eġittu. Is-seba' sena u l-festa "Għal sitt snin int tiżra' l-art tiegħek, u tiġbor l-uċuħ tagħha, imma fis-seba' sena tħalliha tistrieħ; ħalliha biex jieklu l-fqar tal-poplu tiegħek; u l-fdal jikluh il-bhejjem tax-xagħri. Hekk ukoll agħmel bid-dwieli u ż-żebbuġ tiegħek. "Għal sitt ijiem tagħmel ix-xogħol tiegħek; u fis-seba' jum tistrieħ, biex jistrieħu l-gendus u l-ħmar tiegħek, u bin il-qaddejja tiegħek u l-barrani jieħdu r-ruħ. Qisu li tħarsu kulma għedtilkom, u ssemmux isem allat oħra; ma għandux jinstema' isimhom fuq fommok. "Tliet darbiet fis-sena tagħmilli festa . Int tħares il-festa tal-ażżmi. Għal sebat ijiem tiekol il-ħobż ażżmu, kif jien ordnajtlek fiż-żmien li għedtlek, fix-xahar ta' Abib, għax fih int ħriġt mill-Eġittu. Ħadd ma għandu jidher quddiemi b'idu f'idu. Int tħares il-festa tal-ħsad, l-ewwel frott ta' xogħlok u ta' dak li tiżra' fir-raba' tiegħek. Tagħmel il-festa tal-ġabra fi ħruġ is-sena, meta tiġbor mir-raba' l-frott ta' xogħlok. Tliet darbiet fis-sena jidher kull raġel fostkom quddiem il-Mulej, is-Sid. "La toffrix id-demm tal-vittmi tiegħek b'ħobż bil-ħmira; iżżommx ix-xaħam tal-vittmi tal-festa tiegħi sa filgħodu. "Int iġġib il-bikri tal-frott tal-art tiegħek f'dar il-Mulej Alla tiegħek. La tgħallix il-gidi f'ħalib ommu . L-anġlu protettur "Arani, se nibgħat anġlu quddiemek biex iħarsek fit-triq u jwasslek fil-post li jien ħejjejtlek. Qis li tagħtih wiċċ u tisma' kliemu; la tmerihx; għax ma jaħfrilkomx dnubietkom; għax hu jkellimkom f'ismi. Jekk tisma' sewwa minn kliemu, u tagħmel kulma ngħidlek, jien inkun l-għadu tal-għedewwa tiegħek, u neħodha ma' min jeħodha miegħek. "L-anġlu tiegħi jimxi quddiemek u jwasslek għand l-Amurrin u l-Ħittin, il-Periżżin u l-Kangħanin, il-Ħiwwin u l-Ġebusin, u jiena neqridhom. Tadurawx l-allat tagħhom u la taqduhomx; u la tagħmlux kif jagħmlu huma, imma int eqridhom u kisser il-plieri tal-ġebel tagħhom . U intom tqimu l-Mulej, Alla tagħkom, u hu jbierek il-ħobż u l-ilma tiegħek; u nwarrab il-mard minn nofsok. Ma jkunx hemm f'nofsok mara bla tfal, jew li tiled qabel iż-żmien. Il-biża' tiegħi nibgħat quddiemek; u nħawwad in-nies, li int tasal għandhom; u nġiegħel l-għedewwa tiegħek idawru daharhom lejk. Jien nibgħat iż-żnażan quddiemek, u jkeċċu l-Ħiwwin, il-Kangħanin u l-Ħittin minn quddiemek. Ma nkeċċihomx minn quddiemek f'sena, inkella l-art issir ħerba u l-bhejjem tax-xagħri joktru kontra tiegħek. Bil-ftit il-ftit inkeċċihom minn quddiemek, sakemm int toktor u tkun tista' tieħu l-art f'idejk. U l-fruntieri tiegħek nagħmilhomlok minn Baħar il-Qasab sal-baħar tal-Filistin, u mid-deżert sax-xmara tal-Ewfrat; għax jien nitlaq in-nies tal-art f'idejk, u int tkeċċihom minn quddiemek. Ma tagħmel ebda patt magħhom, u anqas ma' allathom. Ma għandhomx jgħammru fl-art tiegħek, li ma tmurx titħajjar tidneb kontrija u tqim l-allat tagħhom, għax ikun ta' ħsara għalik."